รัฐบาลตั้งเป้าหมายผลักดันไทยเป็นศูนย์กลางธุรกิจไมซ์ การจัดประชุมนิทรรศการ และการท่องเที่ยวของทวีปเอเชีย
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นประธานกล่าวเปิดงาน Thailand MICE Forum 2019 ที่โรงแรม ดิ แอทธินี กรุงเทพฯ ว่า รัฐบาลให้ความสำคัญกับการสนับสนุนการเติบโตของภาคธุรกิจท่องเที่ยว โดยเฉพาะกลุ่มธุรกิจที่เกี่ยวกับนักท่องเที่ยวหรือนักธุรกิจไมซ์ที่เดินทางมาจัดประชุมนิทรรศการ หรือร่วมงานตามอีเวนท์ต่างๆ โดยพบว่านักท่องเที่ยวกลุ่มนี้มีอัตราการเติบโตอย่างต่อเนื่อง มีบทบาทในการขยายธุรกิจของประเทศไทยให้ประสบความสำเร็จก่อให้เกิดรายได้เข้าประเทศในแต่ละปีมากมาย ทั้งนี้จะผลักดันให้ประเทศไทยเป็นศูนย์กลางการจัดงานกิจกรรมทางธุรกิจที่โดดเด่นของทวีปเอเชีย เน้นการบริการเป็นหลักควบคู่ไปกับการให้ประสบการณ์ด้านเอกลักษณ์และศิลปวัฒนธรรมของไทย         สำนักงานส่งเสริมการจัดประชุมและนิทรรศการ (องค์การมหาชน) ประมาณการณ์เป้าหมายอุตสาหกรรมไมซ์ ปี 2563 ไทยจะมีโอกาสต้อนรับนักเดินทางกลุ่มไมซ์ รวมกว่า 37 ล้านคน สร้างรายได้ให้แก่ประเทศกว่า 2 แสนล้านบาท โดยไทยมีโอกาสเป็นเจ้าภาพจัดงานสำคัญหลายงาน เช่น การประชุมใหญ่ด้านงานแสดงสินค้าโลก งานแสดงสินค้าจักรยานอาเซียน งานมหกรรมอุตสาหกรรมนอกชายฝั่งทะเล การต่อเรือและการขนส่งทางเรือ และงานประชุมนานาชาติเพื่อส่งเสริมและพัฒนาองค์ความรู้แก่ผู้ประกอบวิชาชีพด้านกีฬาและการออกกำลังกาย